Svētciems
Svētciems (agrāk arī Sveiciems) ir ciems Limbažu novada Salacgrīvas pagastā. Izvietojies Svētupes krastos pie autoceļa A1 6,5 km no pagasta centra Salacgrīvas un 95 km no Rīgas. Apdzīvotā vieta izveidojusies pie bijušās Jaunsalacas muižas (Neu-Salis) centra. Izaudzis pēckara gados kā padomju saimniecības «Salacgrīva» ciemats. Svētciemā atrodas bērnudārzs, bibliotēka, veikals, vairāki uzņēmumi. 19. gadsimta vidū apkaime ap Svētupi bija pēdējā vieta Vidzemē, kurā dzīvoja lībiešu valodas pratēji.